**Tudnivalók a TDK-ról és OTDK-ról**

**Mi a TDK?**

Tudományos Diákkör, amely a tantervi oktatáson kívüli alkotói és kutatói tevékenység megszervezésének, bemutatásának, megmérettetésének a helye.

**Miért érdemes a TDK-n részt venni?**

A TDK munkafolyamatában résztvevő hallgatók folyamatos szakmai támogatást kapnak témavezetőiktől, gyakorlatot szereznek az alkotói és kutatói tevékenyégük konferencián való bemutatásában és munkájuk pályáztatásában. Az elmélyült diákköri munka hasznos az Egyetem belső pályázatain és az Egyetem támogatását igénylő külső ösztöndíjpályázatokon való megmérettetésekben is.

**Milyen pályamunkák nevezhetőek a TDK konferenciára**?

Azok az alkotások és dolgozatok, amelyek nem tantervi feladat, vizsgafeladat gyanánt készültek. Pontos idézettel: „A képzési idő alatt, önképzési céllal készített diáktudományos/művészeti tevékenységet dokumentáló pályamunka (dolgozat, alkotás)”, tehát „Nem nyújthatók be az Országos Tudományos Diákköri Konferenciára az egyetemi, főiskolai tanulmányok során kötelezően, a tantervben is előírt feladatok, szemináriumi dolgozatok, továbbá az osztatlan, MA/MSc képzésben részt vevők esetében az intézményi TDK-konferencia idején már eljárásra bocsátott vagy megvédett szakdolgozatokkal tartalmilag megegyező dolgozatok”. „A BA, BSc képzés keretében megírt, és ugyanezen képzésformában az intézményi TDK-konferencián bemutatott, még meg nem védett szakdolgozat az OTDK-ra benevezhető.”

**Művészeti területen milyen típusú pályamunkák nevezhetőek?[[1]](#footnote-1)**

I. Vizuális művészeti alkotások:

I/1. Síkbeli művészet: festészet, képgrafika (egyedi-és sokszorosító), tervezőgrafika, fotó stb.

I/2. Térbeli művészet: szobrászat, építőművészet, design, installáció, land-art, szcenika, ötvös, textil, kerámia, belsőépítészet, környezettervezés stb.

I/3. Időbeli művészet: animáció, rövidfilm, multimédia, intermédia, videó stb. A pályázatra benyújtott alkotás **maximum 15 perc** hosszúságú lehet!

I/4. Térbeli-időbeli művészet: akcióművészet, performance, happening stb.

II. Zenei alkotóművészeti, zenei és színpadi előadó-művészeti tevékenység:

II/1. Zenei alkotás (saját kompozíció bemutatása, elemzése)

II/2. Zenei előadás: klasszikus zene, jazz, népzene, egyéb (pl. különböző 20. századi vagy kortárszenei irányzatokban komponált művek, könnyűzenei alkotások) A zenemű **minimum 10, maximum 20 perc** időtartamot ölelhet fel.

II/3. Színpadi előadás: színművészet, bábművészet, táncművészet, mozdulatművészet stb.

III. Művészetelméleti pályamunkák **(elvárt terjedelem: 15–50 oldal)**

III/1. Művészettörténet és művészetkritika

III/2. Művészetfilozófia és -esztétika

III/3. Társadalomtudományok: művelődéstörténet, művészetpszichológia és -szociológia, kulturális antropológia, néprajz, kultúrtörténet, művészeti menedzsment, kommunikációelmélet stb.

III/4. Szakelmélet minden művészeti ágban

III/5. Művészetpedagógia és szakterületi szakmódszertan

**Ha egy műalkotás létrehozásában többen vettek részt, többen is nevezhetik-e a TDK-ra?**

Igen, egy-egy pályamunkát többen, közösen is nevezhetnek, de az országos fordulóra beadott rezümében ki kell térni a saját eredeti munkára a közös műben.

**Művészeti alkotás esetén NEMCSAK az alkotást kell nevezni.**

Az alkotáshoz kapcsolódik egy írásmű is. Művészeti alkotás esetén, vagyis filmnél, fotónál, látványtervnél stb. az alkotófolyamat írásos ismertetése (3–5 oldalban). Előadóművészet esetében (zenei, színpadi/színészi előadás): a választott mű(vek) és az előadás koncepciójának leírása, a produkció műsortervének ismertetése (3–10 oldalban). Saját zenemű vagy színpadi mű esetében: a komponálási folyamat vagy produkció koncepciójának írásos ismertetése (3–10 oldalban). A szükséges dokumentumokról a Művészeti és Művészettudományi Szekció felhívásának 3. és 4. számú melléklete ad pontos tájékoztatást, ld. <https://otdk.hu/szekcio-felhivasok/muveszeti-es-muveszettudomanyi-szekcio>

**Témavezető:**

Minden pályaműnek kell, hogy legyen témavezetője, aki végigkísérte az alkotófolyamatot, és segít a kísérőszöveg/művészetelméleti dolgozat megírásában.

**Az intézményi TDK**:

A Színház- és Filmművészeti Egyetemen szervezett diákköri konferencia, amelyen a nevezők 10 perces bemutatón (élőszóban és ppt-n) mutatják be pályaműveiket (alkotásaikat, illetve művészetelméleti dolgozataikat). A bemutató tartalmazza a munka célkitűzését (koncepcióját), a megvalósítás módját (módszerét), a már elért és még várható eredmények bemutatását (művészeti alkotás esetén rövid részletet a kész vagy készülő műből). A zsűri megvitatja és értékeli a pályaműveket. Akiket az egyetem oktatóiból álló zsűri arra javasol, azok jutnak tovább az országos fordulóra.

**Miként jelentkezhetek az SZFE-n TDK-jára? Milyen határidőket kell betartanom?**

Töltse le a jelentkezési lapot (Melléklet 1.), és küldje el e-mail-ban az Egyetem TDK-felelős tanára, Timár András tanár úr címére (**timar.andras@szfe.hu**)! Ebben jelzi a konferencián való részvételi szándékát, illetve elküldi 500-1000 karakteres összefoglalását a készülő pályaműről. A Jelentkezési lap elküldésének határideje: **2022. november 4. (péntek) 16.00 óra.**

Az elkészült vagy legalább 80%-os készültségben lévő pályaművet, művészetelméleti dolgozatot vagy a műalkotást (illetve ha a mű nem elküldhető, mert színpadi előadás vagy festmény, akkor annak dokumentációját) szintén az előbb megadott címre kell elküldeni, illetve azzal megosztani. A pályaművek benyújtási határideje: **2022. november 11. (péntek) 16.00 óra.**

**Mikor és hol lesz az intézményi forduló?**

Az SZFE intézményi TDK-jának időpontja és helyszíne: **2022. november 18. (péntek) 10.00 órakor a Mészáros utcai oktatási épület tárgyalótermében (1016 Budapest, Mészáros utca 48–54., II. emelet 2.11.)**

**Az értékelés szempontja:**

Művészeti alkotások esetében 1. a téma eredetisége, 2. a tartalomnak megfelelő szakmai/művészi színvonalú megvalósítás, 3. a műalkotás és a kapcsolódó írásmű harmonikus prezentációja

Művészettudományi dolgozat esetén 1. a téma aktualitása, újszerűsége, 2. a szakirodalom ismerete, 3. az elért eredmények, azok érvényessége, fontossága, 4. a dolgozat érvelése, stílusa, 5. a dolgozat strukturáltsága, formai színvonalának minősége, illusztráltsága.

Szóbeli ismertetés, előadás értékelési szempontjai 1. érthetőség, 2. tagoltság, 3. terjedelem, 4. stílus, 5. a szemléltetés színvonala, 6. vitakészség.

**Néhány fontos információ az OTDK-ról:**

Az Országos Tudományos Diákköri Konferenciára (OTDK) nevezett és elfogadott pályamunkákat – az előzetes írásbeli bírálatot követően – személyesen, szóban kell majd bemutatni a 36. OTDK szekcióülésein. Az OTDK-nak tehát szekciói vannak. Az SZFE hallgatói az OTDK Művészeti és Művészettudományi Szekciójában versengenek (ezt OMDK-nak is szokták nevezni). Az OMDK-ra azok nevezhetik az anyagaikat, akiket az SZFE Tudományos Diákköri Konferenciáján a zsűri támogatott.

**Az OMDK helye és időpontja:** Eötvös Loránd Tudományegyetem Bölcsészettudományi Kar, Budapest, 2023. április 13–15.

**Az OMDK tagozatai:** A pályázatok saját tagozatokban versengenek, pl. külön tagozat van a filmeknek, a zenei és színpadi előadásoknak, művészetelméleti dolgozatoknak. Az önálló tagozat indításának feltétele az adott témában legalább 6 pályamunka beérkezése azzal a feltétellel, hogy az adott tagozatba besorolt 6–15 pályamunkából legalább 5 db bemutatásra kerül az OTDK-n.

**Nevezés az OMDK-ra:** Az SZFE TDK-konferenciáján a zsűri által továbbjuttatott pályaművek szerzői online rendszeren keresztül tudják feltölteni a szükséges adatokat és szövegeket. Művészeti alkotás esetén az alkotófolyamat írásos ismertetése, zenei kompozíció esetén a komponálási folyamat írásos ismertetése, művészetelméleti pályamunka esetén maga a pályamunka, előadóművészeti tevékenység esetén a választott mű(vek) és az előadás koncepciójának leírása kerülnek feltöltésre. Az alkotásokat vagy azok felvételét a TDK-felelős gyűjti össze és küldi tovább pendrive-on az országos versenyre.

Rezümé: A nevezés során feltöltött rezümének rövid összefoglalásban tartalmaznia kell a hallgató saját magának tulajdonított eredményeit.

A végleges, elkészült **pályaművek OMDK-ra nevezésének határideje:** **2022. december 7. (szerda) 16 óra**.

Nagyon egyszerűen elmagyarázza a TDK-zás lépéseit a következő oldal: <https://otdk.hu/hallgatoknak/hogyan-tdk-zz>

Az OTDK-ról és az OMDK-ról a következő helyeken találnak tudnivalókat:

<https://otdk.hu/storage/36.OTDK/36.OTDK_kozponti_felhivas.pdf>

<https://otdk.hu/szekcio-felhivasok/muveszeti-es-muveszettudomanyi-szekcio>

Amennyiben további kérdésük lenne, keressék e-mailben Timár András tanár urat a fenti elérhetőségen!

1. A Jelentkezési lap (Melléklet 1.) „A pályamű típusa”-kérdéshez ezek közül kell választania. [↑](#footnote-ref-1)